Pretdraf in pienk op Vrouedag | Netwerk24
09 Augustus 2019 14:18
Talle mense het op Vrouedag hul drafskoene aangetrek om aan die Pink Drive-pretdraf in Kaapstad deel te neem ter ondersteuning van dié bewusmakingsveldtog vir borskanker.
JP Smith, burgemeesterskomiteelid vir veiligheid, sê met borskanker wat een van die algemeenste vorms van kanker onder vroue is, fokus die metroraad se gesondheidsafdeling op veldtogte om vroue meer bewus van dié soort kanker te maak.
Oefening is juis goed omdat die Kankervereniging van Suid-Afrika se navorsing wys dat gereelde matige tot harde oefening vir vier tot sewe uur per week kan lei tot ’n laer risiko vir borskanker. Vir die pretdraf kon deelnemers ’n afstand van 5 km of 10 km aanpak.
Smith sê op Vrouedag word vroue gedenk omdat hulle die dryfveer in gemeenskappe is wat alte gereeld ander se behoeftes voor hul eie stel, maar nie altyd die erkenning kry wat hulle verdien nie.
Volgens hom is dit ’n geleentheid om vroue se rol in die gemeenskap te vier, asook hul drome, hoop en suksesse – iets wat eintlik elke dag van die jaar gedoen moet word.
Vroue het Vrydagoggend ter viering van Vrouedag deelgeneem aan die Pink Drive-pretstap wat by die Parade in Kaapstad se middestad begin het. Foto: Kaapstadse metroraad
Meer oor: Jp Smith | Kaapstad | Vrouedag